שער הגולן 23.8.22

קצת קשה להספיד את מי שחיית אתה ולצידה שנים רבות כל כך. ביוני האחרון מלאו לחתונתנו 65 שנים ולהכרותיו בגיל 17 כמעט 70 שנה.

אספר כמה סיפורים המאירים את ההיסטוריה המשפחתית שלנו שהייתה רצופת אירועים. מהם שמחים ומהם עצובים.

חיינו היו מלאי אהבה מלאי אורות וגם צללים. את הצללים הבאתי בעיקר אני ואת האורות – את.

נפגשנו בתנועת הנוער השומר הצעיר, הפגישה ממנה התחילו החיים המשותפים, התרחשה בתל אביב עיר מגוריה של רותי, בסמינר הקיבוצים, שם למדנו שנינו את שנת הי"ב שלנו. רותי התבלטה כתלמידה חכמה חיונית, ומלאת חוש הומור. אני ועוד חבר מכפר מסריק חיזרנו אחריה במרץ, על ידי כתיבת פתקאות והעברתן מצד לצד. אחרי קרב ארוך, זכיתי בהסכמתה המהוססת ללוות אותה לביתה אחרי השיעור. זה הפך להרגל ובמשך הזמן בילינו יחד בחדרה שבבית שלונסקי. בתחילה התביישתי מהוריה אברהם ומירה שלונסקי, עד שעכבר מסכן הכיר בינינו. יום אחד לאחר הלימודים באנו אל ביתם שברחוב דיזינגוף ,212 נכנסנו לחדרה של רותי, ההורים ידעו שכשאנחנו שם אסור להיכנס מטעמי צניעות. פתאום אנחנו שומעים צעקה חזקה **עכבר הצילו !!!** אני יוצא מהחדר ורואה את מירה אמא של רותי עומדת על מכסה בית השימוש ורועדת מפחד. לאחר מרדף קצר, תפסתי את הפושע והיא נרגעה. מאז נוצרו יחסי הערכה וחיבה איתה, וגם עם אברהם.

התגייסנו לצבא, אני לגולני והיא לנח"ל. נפגשנו לעיתים די רחוקות, אספר על מקרה אחד מפיה של רותי.

**רותי:** כשאילן ואני היינו חיילים, בילינו יחד את השבתות: שבת אחת אצלו בשער הגולן, ושבת אחת בבית-הורי בתל אביב, או בקיבוץ סער שם שירתי בנח"ל. באותו יום שישי אילן היה אמור לבוא לסער, ואני ישבתי וחיכיתי לו. חיכיתי וחיכיתי, הזמן עבר, והוא לא בא. ניסיתי לנמנם, קיוויתי שאולי מישהו מהחברים יעבור שם, ויהיה לי עם מי לדבר. אף אחד לא בא. פתאום ראיתי מרחוק את המדריך שלנו הולך עם חברה שלי, שכנתי לחדר. אני אפילו זוכרת שהתפלאתי על כך שהם הולכים יחד. היא נכנסה לחדר שלנו, והוא בא אלי, ושאל אותי אם הוא יכול לדבר איתי רגע, וככה לקח אותי הצידה, שם לי יד על הכתף, ואמר לי: "הוא לא יבוא". לא הבנתי. המדריך אמר שאילן לא יבוא בכלל. הוא נהרג. הלוויה ביום ראשון בשער-הגולן. לא ידעתי מה לומר. הסתובבתי והלכתי לחדר. אילן ואני ראינו את עצמנו כזוג שיתחתן. אפילו שמות לילדים כבר היו לנו: סיגל ואייל ויובל ומיכל. והנה, פתאום אין כלום. תישאר לי רק אבן... שאלתי את החברה שלי אם היא מוכנה לבוא איתי למזכירות של הקיבוץ, כדי לטלפן להורי ולספר להם מה קרה. היא הסכימה. צלצלתי הביתה: "אמא ? זאת רותי. אמרתי. "אמא ... אמא ... רק רגע. "רותי מה קרה?" היא אמרה. חזרתי: "אמא, רק רגע אמא ... לא יכולתי לומר את זה. פשוט לא יכולתי לבטא את זה בקול. לבסוף החברה שלי לקחה את השפופרת, ובכתה את העובדות

2

לתוך הטלפון. למחרת בשבת יצאנו בטרמפים לכיוון תל אביב. כשהגענו, היא פנתה לביתה, ואני הלכתי לביתי. כשהתקרבתי הביתה ראיתי המון אנשים על המרפסת קוראים לי משהו ומנפנפים בידיים.

לקח זמן עד שהבנתי שהם אומרים לי שהכול בסדר, שזאת הייתה טעות. נהרג מישהו אחר, וכאשר הביאו את גופתו לבית החולים, הרופא שבדק אותו, מצא בכיסו תלוש לשוקולד וסיגריות על שם אילן לובל.

הוא מחק את השם שהיה רשום בתעודת הפטירה, ורשם "אילן לובל", בטוח שהצליח למנוע טעות גדולה, בגללה יודיעו על מותו של החייל הלא נכון. וכך יצאה ההודעה למשפחה. בקיבוץ כבר תלו מודעות-אבל, דיברו עליו בבית הספר, חפרו בור והתכוננו ללוויה. בינתיים הגיע לבית החולים אל"מ נחום שריג חבר בית השיטה קיבוצו של ההרוג.

הוא זיהה את ההרוג בשמו האמיתי (דוד בוגוייביץ'). צה"ל ניסה לעצור את הודעת-המוות השגויה, כדי שלא תגיע למשפחה. אבל לא הצליחו.

ההודעה החדשה המתקנת, הגיעה לקצין-העיר בטבריה בשישי בלילה. קצין-העיר קיבל את ההודעה, ונסע בעצמו לבשר את הבשורה הטובה למשפחה.

אבא של אילן היה נרגש מאוד, כמובן, ורץ לספר לשכנים : "הוא חי הוא חי!", צעק,

"זאת הייתה טעות!" השכנים חשבו שדעתו נטרפה מרוב צער, ואמרו לו: "תשב, זה בסדר, נעשה לך כוס תה." אבל קצין-העיר שנכנס בעקבותיו, אישר שזאת הייתה טעות ושאילן חי.

התחתנו אצל הרב קורן בכנרת המושבה וגם כאן יש סיפור ששייך להיסטוריה המשפחתית. החופה הייתה בנוכחות ההורים משני הצדדים והיו בה שני זוגות: רותי ואני ורמי בן בסט עם דליה שפייזר. הרב קורן התבלבל כנראה מנוכחות של אברהם שלונסקי ואמר: ראו כמה הזוגות מתאימים: דליה היא ענף של אילן רותי ורמי מתחילים באותה אות. כמובן שכולנו פרצנו בצחוק והרב התנצל.

עברנו לחצי שנה לקיבוץ בית ניר וגם כאן התגלו כישרונותיה וההומור הטמון ברותי. חדר האוכל של הקיבוץ הצעיר היה צריף ישן ובו התנהלו כל חיי הקיבוץ. אחד הענפים המרכזיים בבית ניר של אז, היה הבקר לבשר. הבוקרים היו באים עם סוסיהם לאכול בחדר האוכל קושרים אותם בחוץ (כמו במערבון), ונכנסים עם מגפיים מלוכלכים לחדר האוכל. לרותי שהייתה אקונומית, זה נמאס ויום אחד יצאה החוצה התירה את אחד הסוסים והכניסה אותו פנימה וקשרה אותו לשולחנם של הבוקרים. כולנו פרצנו בצחוק ומאז הם שינו את נוהגם. התקופה בבית ניר הייתה מלאת חוויות אך החלטנו לחזור לשער הגולן.

חזרנו אחרי חצי שנה לשער הגולן, אני לעבודה בכרם ולהרבה מילואים, ורותי לחינוך ולתרומה חשובה לתרבות ולחגים.

החיים נמשכו די כרגיל אבל כמו בכל הארץ בתקופה זו, לא ממש כרגיל. עברנו את מלחמת ההתשה וגידלנו את שלושת ילדינו במקלטים. ששת הימים עברה ללא פגע, אבל אחריה באה מלחמת יום כיפור בה נפצעתי קשה ואושפזתי בבית החולים רמב"ם. לא אספר על המלחמה שלי, אלא על תרגיל של רותי בעזרתו האדיבה של ברוך אריאלי ז"ל, שהיה הנהג הקבוע שלה לבית החולים. צה"ל החליט אז שרק בני משפחה קרובים יכולים להיכנס לביקור הפצועים בגלל עומס ובלגן רב. רותי וברוך הגיעו למחסום ולחיילת ששמרה על הכניסה. החיילת שאלה למי אתם באים? וברוך לאחר אישורה של רותי ענה: זו אשתו של הפצוע ואני בעלה. החיילת פתחה את המחסום נתנה להם להיכנס ורק אחרי דקה הבינה את הטריק, חייכה ונפנפה להם באצבעה.

יש לי עוד מלא סיפורים מחיינו המשותפים אבל להפעם זה די. אולי אכתוב אותם פעם.

בנתיים היי שלום אשתי אהובתי.

שלך לנצח.

אילן